तीसरे दिन भी खेतों में हल चल रहे थे। 9 बजे बड़े थानेदार गणेशनारायण आए। उन्होंने दिखलाने के लिए अशर्फी साहू के कुछ आदमियों से पूछ-ताछ की। उनके कुछ आदमियों को मोटर पर बैठाया और मुझे यह कहकर साथ कर लिया कि इन लोगों ने बहुत जुलुम किया है। साढ़े दस बजे हम सीवान थाने में पहुँचे। वहाँ के एक मुसलमान थानेदार ने मेरे लिए खाना बनवाया। उनके घर में मैंने नहाकर खाना खाया। मुझे यह नहीं मालूम था कि मैं गिरफ्तार करके यहाँ लाया गया हूँ। एक बजे मैं अपने एक दोस्त से मिलने गया, तो देखा छोटे थानेदार मेरे साथ है। डेढ़ बजे मिस्टर ब्रायसन की अदालत में मुझे खड़ा कर दिया गया। अब क्या संदेह रह गया। गैर-कानूनी मजमा बनाकर दूसरे की जमीन दखल करने का अपराध (दफा 117) के लिए मुकदमा चलाया गया। मैंने किसी गवाह पर जिरह नहीं की। और किसानों की खेत की जुताई-बुआई में मदद देने के कसूर को स्वीकार किया। साढ़े तीन बजे सजा सुनाई गई – नौ मास सख्त कैद, तीस रुपया जुर्माना या तीन मास की सख्त कैद। छूटने पर साल-भर के लिए हजार रुपये की दो जमानतें। 6 बजे सीवान इंस्पेक्टर वहाँ पर पहुँचे और रात को भटनी की गाड़ी पर सवार कर दो सिपाही मुझे ले चले। पिछली बार हथकड़ी देने से जो बदनामी हुई थी, उसके कारण पुलिस ने मेरे हाथ में हथकड़ी नहीं डाली। छपरा-पटना के रास्ते ले जाने से लोगों में उत्तेजना फैलती, इसीलिए सरकार ने (युक्त प्रान्त-भटनी, मऊ, बनारस, मुगलसराय) के रास्ते मुझे सीधे हजारीबाग भेजने का इन्तिजाम किया। मैंने पचास साल की उम्र तक आजमगढ़ जिले में न जाने की प्रतिज्ञा की थी। मैं रेल से उतरा नहीं, न मैंने बाहर झाँककर देखा ही, तो भी 23 जून को मऊ (आजमगढ़) के रास्ते जाना पड़ा। सबेरे बनारस छावनी में उतरे। यदि मालूम हुआ होता कि इस गाड़ी से जाने पर गया में कई घंटे पड़ा रहना पड़ेगा तो हम 6 बजे सबेरे की गाड़ी को बनारस में न पकड़ते। दोनों सिपाही भले मानुष थे। वह गंगा-स्नान करना चाहते थे, लेकिन नहीं कर सके। जलपान के वक्त वह कुछ ले जाना चाहते थे। मैंने कह दिया कि अदालत के कमरे में घुसते ही मेरी भूख-हड़ताल शुरू हो गई है, मैं नहीं खाऊँगा। वह कह रहे थे – आप नहीं खाएँगे तो हम कैसे खाएँगे? मैंने बहुत कह-सुनकर उन्हें राजी किया। सोन-ईस्ट बैंक पर हमलोग उतर गए, और दो घंटे से अधिक की प्रतीक्षा करने पर तूफान-एक्सप्रेस मिला। पाँच बजे शाम को हजारीबाग रोड (सरिया) पहुँचे।